《奉和蔡希蘧鹄奔亭留别》
宋代·郭祥正

栏干去天无一尺，帘外三山蘸天碧。樽倾浊酒延故人，拂拂轻寒添暮色。

双鹄飞奔迹已陈，满庭细草自涵春。孤城不复有冤气，法座垂衣逢圣神。

惟君万里分符去，苍梧之邦舜游处。九疑七泽皆相连，墨海濡毫写长句。

又如李白才清新，无数篇章思不群。挺特千松霜后见，孤高一笛陇头闻。

我于诗学非无意，黄芦不并琅玕翠。漫甘薄禄养残年，两鬓垂丝成底事。

声出还吞泪如雨，同气相求别离苦。老来频寄一行书，江边鱼雁无今古。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。